**HRVATSKA ODVJETNIČKA KOMORA**

**CENTAR ZA MIRENJE**

**Zagreb. 27. svibnja 2019.**

**IZVJEŠĆE**

**o radu Centra za mirenje pri Hrvatskoj odvjetničkoj komori**

**za razdoblje od 7. srpnja 2018. do 27. svibnja 2019.**

Ovim putem bih željela izvijestiti o radu Centra za mirenje za redovitu godišnju Skupštinu HOK-a koja će se održati 6. srpnja 2019. Isto tako, ističem kako su članovi Upravnog odbora Centra za mirenje i nadalje:

SANJA TAFRA, odvjetnica – predsjednica

NATAŠA TATARIĆ, odvjetnica - članica

BORIS JUKIĆ, odvjetnik - član

Tijekom protekle godine Centar je redovito održavao svoje sastanke, prosječno svakih 5-6 tjedana.

Tijekom postojanja Centra, stalno se susrećemo s osnovnim problemom – nedostatak predmeta u mirenju. Iz tog razloga, rad Centra je usmjeren na popularizaciju postupaka mirenja i to pogotovo kod kolega odvjetnika.

U tom pravcu, upravo pripremamo i predavanje o temi «Uloga odvjetnika u postupcima mirenja» koje će održati članovi našeg Centra.

Centar, također, nastoji mirenje popularizirati i u zborovima izvan Zagreba, pa je tako u tijeku osnivanje ogranka Centra za mirenje u Rijeci.

Nadalje, predstavnici Centra su aktivno sudjelovali:

* na međunarodnoj konferenciji o alternativnom rješavanju sporova u Hrvatskoj obrtničkoj komori u listopadu 2018. «Potrošačko pravo u digitalnom dobu - digitalizacija u gospodarstvu, upravi i pravosuđu»

- na okruglim stolovima vezano uz temu mirenja kao i na Danima mirenja u listopadu 2018. u Hrvatskoj udruzi za mirenje, te na svečanosti povodom Svjetskog dana rješavanja sukoba 18. listopada 2018.

- na međunarodnom savjetovanju «26. Hrvatski arbitražni dani» u Hrvatskoj gospodarskoj komori u prosincu 2018. s naglaskom na temama: «Budućnost investicijskih arbitraža» i «Modernizacija arbitražnog zakonodavstva».

- na Okruglom stolu o mirenju u ožujku 2019. u Centru za mirenje pri Hrvatskoj gospodarskoj komori, uz teme: «Mirenje u Republici Hrvatskoj» i «Rezultati primjene Zakona o alternativnom rješavanju potrošačkih sporova u praksi»

- na Kolokviju o arbitraži i mirenju u organizaciji Centra za mirenje i Stalnog arbitražnog sudišta pri Hrvatskoj gospodarskoj komori u svibnju 2019. s naglaskom na temu «Praksa Vrhovnog suda RH i trgovačkih sudova u postupcima poništavanja odluka Arbitražnog suda, te primjena čl.186 a ZPP-a u praksi, kao i promjene ZPP-a i nova zakonodavna rješenja u pravcu izvansudskog rješavanja sporova»

- na sastancima Povjerenstva za alternativne načine rješavanja sporova pri Ministarstvu pravosuđa (budući da je predsjednik Centra za mirenje ujedno i član Povjerenstva), gdje je također stavljen naglasak na Zakon o izmjenama i dopunama Zakona o parničnom postupku koji je usvojen u prvom čitanju, a prema predloženom zakonskom rješenju sudovi bi mogli na ročištu ili izvan njega, Rješenjima upućivati stranke u postupak mirenja. Daje se i veća ovlast sucima kod odluke o troškovima postupka koji postaju ovisni o nastojanju stranaka da spor riješe mirnim putem.

Također, aktivirana je e-mail adresa Centra, te je na mrežnim stranicama Komore objašnjeno što je to mirenje, kako se pokreće, uloga izmiritelja i slično.

Uz popis izmiritelja napravljeni su i obrasci za pokretanje postupaka, a sve s ciljem da se u svakom trenutku i kolege i stranke mogu informirati o svemu što ih zanima vezano uz mirenje.

Osnovna želja i cilj rada Centra za mirenje je maksimalno populariziranje postupka mirenja, kako bi i kolege odvjetnici i stranke prepoznali mirenje kao najbolji način za rješavanje sporova te kako bi na taj način, konačno, Centar za mirenje počeo dobivati predmete.

predsjednica Upravnog odbora Centra za mirenje

Sanja Tafra, v.r.